秉文薦對報罷赴任有詩示予遂和
作者：李復
朝代：宋

paragraphs: 廣文予所知，京國十年舊。
出背錦囊歸，人嘲飯山瘦。
去歲近臣薦，三接期在晝。
孤鴻鎩翮久，高舉或可就。
慘淡辭都門，顛頓不可救。
蕩蕩萬斛舟，失在一孔漏。
相見嗟塌翼，誰與格困獸。
危根逐輕流，蹇步難遠驟。
予庭有疏松，風聲響泉溜。
牆陰多雜花，晴日漸妍秀。
都城帝子家，碧香寄新酎。
期君一來過，獵獵直飛袖。